

VYKONÁVACIE NARIADENIE KOMISIE (EÚ) …/...

z 1. 10. 2025,

ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 260/2012, pokiaľ ide o jednotné vzory na vykazovanie, pokyny a metodiku na vykazovanie výšky poplatkov za úhrady, okamžité úhrady a platobné účty, ako aj podielu zamietnutých transakcií

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 260/2012 zo 14. marca 2012, ktorým sa ustanovujú technické a obchodné požiadavky na úhrady a inkasá v eurách a ktorým sa mení a dopĺňa nariadenie (ES) č. 924/2009[[1]](#footnote-2), a najmä na jeho článok 15 ods. 5 tretí pododsek,

keďže:

(1) Predkladanie správ o výške poplatkov podľa článku 15 ods. 3 nariadenia (EÚ) č. 260/2012 by malo Komisii umožniť posúdiť vplyv pravidla týkajúceho sa poplatkov účtovaných za okamžité úhrady, ako sa stanovuje v článku 5b ods. 1 uvedeného nariadenia, poplatkov za platobné účty, za vnútroštátne aj cezhraničné úhrady a za okamžité úhrady v eurách a v národnej mene členských štátov, ktorých menou nie je euro. Poplatky účtované poskytovateľmi platobných služieb za úhrady vrátane okamžitých úhrad sa zvyčajne líšia v závislosti od vlastností príslušnej úhrady. Medzi takéto vlastnosti môže patriť skutočnosť, či je používateľ platobných služieb platiteľom alebo príjemcom, či je alebo nie je spotrebiteľom, alebo typ platobného iniciačného kanála. Predkladanie správ o zasielaných úhradách by preto malo zahŕňať členenie podľa domácich a cezhraničných prevodov, typu používateľa platobných služieb a platobného iniciačného kanála.

(2) Poskytovatelia platobných služieb sa môžu rozhodnúť stanoviť poplatky za jednotlivé transakcie buď v nominálnom vyjadrení, alebo ako percentuálny podiel z hodnoty transakcie. Poskytovatelia platobných služieb sa môžu rozhodnúť aj pre alternatívne štruktúry spoplatňovania, ako napríklad viacúrovňové oceňovanie na základe rôznych pásiem hodnoty transakcie alebo prístupy, ktoré majú určitý počet transakcií za mesiac bezplatne, pričom po jeho prekročení sa za každú transakciu uplatňuje poplatok. Bolo by nežiaduce, keby takáto rôznorodosť obchodných praktík viedla k obchádzaniu cieľa pravidla o poplatkoch za okamžité úhrady stanoveného v článku 5b ods. 1 nariadenia (EÚ) č. 260/2012. Metodika na vykazovanie informácií o výške poplatkov za pravidelné a okamžité úhrady by mala Komisii umožniť, aby hodnotila informácie poskytované poskytovateľmi platobných služieb jednotným a porovnateľným spôsobom na úrovni poskytovateľa platobných služieb v priebehu času a medzi rôznymi poskytovateľmi platobných služieb v danom čase, a to aj napriek rôznym metódam účtovania, ktoré poskytovatelia platobných služieb používajú. Predkladanie správ by preto malo obsahovať informácie o celkových súhrnných poplatkoch, objeme a hodnote úhrad vrátane okamžitých úhrad v národnej mene. Predkladanie správ o zaslaných aj prijatých úhradách by malo obsahovať aj členenie podľa bezplatných a platených úhrad.

(3) Poskytovatelia platobných služieb by si mali plniť svoju povinnosť predkladať správy stanovenú v článku 15 ods. 3 nariadenia (EÚ) č. 260/2012 na úrovni subjektu. V záujme zosúladenia s prístupom k vykazovaniu platobných štatistických údajov Európskej centrálnej banke by pobočky poskytovateľov platobných služieb nachádzajúce sa v iných členských štátoch, ako sú členské štáty ich materských subjektov, mali predkladať svoje údaje príslušnému orgánu hostiteľského členského štátu a materské subjekty by mali samy za seba predkladať správy príslušnému orgánu svojho domovského členského štátu.

(4) Poskytovatelia platobných služieb nachádzajúci sa v členských štátoch, ktorých menou nie je euro, ktorí svojim používateľom platobných služieb ponúkajú platobnú službu prijímania a zasielania pravidelných úhrad v eurách, sú povinní začať ponúkať svojim používateľom platobných služieb platobnú službu prijímania okamžitých úhrad v eurách do 9. januára 2027 a platobnú službu zasielania okamžitých úhrad v eurách do 9. júla 2027, ako sa stanovuje v článku 5a ods. 8 nariadenia (EÚ) č. 260/2012. Títo poskytovatelia platobných služieb by mali do 9. januára 2027 splniť aj povinnosti týkajúce sa poplatkov účtovaných platiteľom a príjemcom v súvislosti so zasielaním a prijímaním okamžitých úhrad v eurách, a to v súlade s článkom 5b ods. 3 druhým pododsekom uvedeného nariadenia. S cieľom umožniť Komisii vyhodnotiť vplyv nariadenia (EÚ) č. 260/2012 na výšku poplatkov za úhrady vrátane okamžitých úhrad denominovaných v národnej mene členských štátov, ktorých menou nie je euro, podľa článku 15 ods. 2 písm. a) uvedeného nariadenia je vhodné, aby poskytovatelia platobných služieb, ktorí sa nachádzajú v týchto členských štátoch a ktorí svojim používateľom platobných služieb ponúkajú platobnú službu prijímania a zasielania pravidelných úhrad v eurách, predkladali správy o počtoch a hodnotách úhrad vrátane okamžitých úhrad denominovaných v ich národnej mene a v eurách a o poplatkoch za ne.

(5) Na účely predkladania správ v súlade s článkom 15 ods. 3 nariadenia (EÚ) č. 260/2012 by poskytovatelia platobných služieb mali svojim príslušným orgánom poskytnúť údaje o celkovom počte platobných účtov a o súhrnnej výške celkových poplatkov za platobné účty. S cieľom umožniť Komisii posúdiť, či existuje súvislosť medzi potenciálnymi zmenami v poplatkoch za platobné účty a zmenami poplatkov za úhrady a okamžité úhrady, by predkladanie správ malo obsahovať poplatky za vedenie účtu v príslušnom členení.

(6) S cieľom umožniť Komisii posúdiť podiel zamietnutých okamžitých úhrad v dôsledku uplatňovania cielených finančných reštriktívnych opatrení prijatých v súlade s článkom 215 Zmluvy o fungovaní Európskej únie a posúdiť, či sa tento podiel zmenil po tom, ako sa začali uplatňovať zmeny nariadenia (EÚ) č. 260/2012 zavedené nariadením Európskeho parlamentu a Rady (EÚ) 2024/886[[2]](#footnote-3), by poskytovatelia platobných služieb mali svojim príslušným orgánom poskytnúť údaje o tomto podiele v danom roku vrátane počtu prípadov, keď sa okamžité úhrady nevykonali alebo keď došlo k zmrazeniu finančných prostriedkov na strane poskytovateľa platobných služieb platiteľa alebo príjemcu.

(7) V záujme harmonizácie predkladania správ by poskytovatelia platobných služieb mali používať model údajových bodov a vzorce pre validáciu sprístupnené na webovom sídle Európskeho orgánu pre bankovníctvo (EBA). S cieľom znížiť záťaž spojenú s predkladaním správ a zabrániť akejkoľvek duplicite by príslušné orgány okrem toho mali mať možnosť povoliť poskytovateľom platobných služieb nachádzajúcim sa v ich jurisdikcii, aby predkladanie správ obmedzili na tie údajové body, ktoré ešte neboli predložené.

(8) Toto nariadenie vychádza z návrhu vykonávacích technických predpisov, ktorý Komisii predložil orgán EBA.

(9) Orgán EBA uskutočnil otvorené verejné konzultácie o návrhu vykonávacích technických predpisov, z ktorého vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010[[3]](#footnote-4),

PRIJALA TOTO NARIADENIE:

Článok 1

**Predkladanie správ o výške poplatkov**

1. Poskytovatelia platobných služieb predkladajú správy o výške poplatkov za úhrady, okamžité úhrady a platobné účty tak, že predkladajú informácie uvedené vo vzoroch 1.1, 1.2, 2.1, 2.2 a 3 stanovených v prílohe I, a v súlade s pokynmi stanovenými v prílohe II.

2. Poskytovatelia platobných služieb vykazujú ročné súhrnné údaje za obdobie do 31. decembra kalendárneho roka, ktorý predchádza roku, v ktorom sa správa predkladá.

3. Odchylne od odseku 2 musí prvá harmonizovaná správa obsahovať súhrnné údaje za každý rok predchádzajúci roku, v ktorom sa správa predkladá, počnúc obdobím od 26. októbra 2022 do 31. decembra 2022 za rok 2022.

Článok 2

**Predkladanie správ o podiele zamietnutých okamžitých úhrad a referenčné obdobia**

1. Poskytovatelia platobných služieb predkladajú správy o podiele okamžitých úhrad, ktoré boli zamietnuté z dôvodu cielených finančných reštriktívnych opatrení, ako sa uvádza v článku 15 ods. 3 nariadenia (EÚ) č. 260/2012, vrátane samostatných údajov za vnútroštátne a cezhraničné transakcie tak, že predkladajú informácie uvedené vo vzore 4 stanovenom v prílohe I, a v súlade s pokynmi stanovenými v prílohe II.

2. Správy musia obsahovať počet zamietnutí za kalendárny rok predchádzajúci roku, v ktorom sa správa predkladá.

3. Odchylne od odseku 2 musí prvá harmonizovaná správa obsahovať vyplnené vzory s počtom zamietnutí za každý rok predchádzajúci roku, v ktorom sa správa predkladá, počnúc obdobím od 26. októbra 2022 do 31. decembra 2022 za rok 2022.

Článok 3

**Formáty výmeny údajov a sprievodné informácie k predkladaným údajom**

Poskytovatelia platobných služieb predkladajú informácie uvedené v článkoch 1 a 2 tohto nariadenia vo formátoch výmeny údajov a v podobách, ktoré stanovili príslušné orgány, pričom dodržiavajú vymedzenie údajového bodu daného modelu údajových bodov a vzorce pre validáciu sprístupnené na webovom sídle Európskeho orgánu pre bankovníctvo. Poskytovatelia platobných služieb musia dodržiavať tieto špecifikácie:

a) informácie, ktoré sa nepožadujú alebo neuplatňujú, sa do predložených údajov nezahŕňajú;

b) číselné hodnoty sa predkladajú takto:

i) poskytovatelia platobných služieb vykazujú údajové body s druhom údajov „peňažné“ s minimálnou presnosťou zodpovedajúcou tisícom jednotiek;

ii) poskytovatelia platobných služieb pri vykazovaní údajových bodov s druhom údajov „celé číslo“ nepoužívajú desatinné miesta a používajú presnosť zodpovedajúcu jednotkám;

Článok 4

**Nadobudnutie účinnosti**

Toto nariadenie nadobúda účinnosť dvadsiatym dňom nasledujúcim po jeho uverejnení v *Úradnom vestníku Európskej únie*.

Toto nariadenie je záväzné v celom rozsahu a priamo uplatniteľné vo všetkých členských štátoch.

V Bruseli 1. 10. 2025

Za Komisiu

predsedníčka  
 Ursula VON DER LEYEN

1. Ú. v. EÚ L 94, 30.3.2012, s. 22, ELI: http://data.europa.eu/eli/reg/2012/260/oj. [↑](#footnote-ref-2)
2. Nariadenie Európskeho parlamentu a Rady (EÚ) 2024/886 z 13. marca 2024, ktorým sa menia nariadenia (EÚ) č. 260/2012 a (EÚ) 2021/1230 a smernice 98/26/ES a (EÚ) 2015/2366, pokiaľ ide o okamžité úhrady v eurách (Ú. v. EÚ L, 2024/886, 19.3.2024, ELI: http://data.europa.eu/eli/reg/2024/886/oj). [↑](#footnote-ref-3)
3. Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12, ELI: http://data.europa.eu/eli/reg/2010/1093/oj). [↑](#footnote-ref-4)